Για επανεξέταση των «θολών» σημείων που τυχόν προκύπτουν σε προγράμματα σπουδών που προσφέρονται από τα κυπριακά ΑΕΙ, είτε αποκλειστικά είτε σε συνεργασία με ελλαδικά ΑΕΙ, δεσμεύθηκε χθες ο υπουργός Παιδείας της Κύπρου, Κώστας Καδής. Στο περιθώριο διάσκεψης υπουργών Παιδείας στην Κύπρο, ο Ελληνας υπουργός Κώστας Γαβρόγλου έθεσε στον Κύπριο ομόλογό του το θέμα των εξ αποστάσεως πτυχίων από κυπριακά ΑΕΙ, που είναι ιδιαίτερα δημοφιλή στην Ελλάδα, αλλά υπάρχουν πληροφορίες ότι δεν τηρούν τους απαραίτητους ακαδημαϊκούς όρους λειτουργίας, όπως παρουσίασε η «Κ» (φύλλο Κυριακής 19/3). «Από την περασμένη χρονιά λειτουργεί στην Κύπρο ο Φορέας Διασφάλισης και Πιστοποίησης της Ποιότητας στην τριτοβάθμια εκπαίδευση, από το κόσκινο του οποίου περνάνε όλα τα προγράμματα –συμβατικά και εξ αποστάσεως– ιδιωτικών και δημόσιων ΑΕΙ. Εάν διαπιστωθεί ότι κάπου δεν πληρούνται τα κριτήρια, αμέσως λαμβάνονται μέτρα. Κι έχουμε ήδη παραδείγματα, είτε προγραμμάτων σπουδών είτε νέων τμημάτων, τα οποία δεν έχουν εγκριθεί, διότι είχαμε κάποιους προβληματισμούς στα θέματα της ποιότητας», σημείωσε ο κ. Καδής, ενώ ο κ. Γαβρόγλου είπε ότι την επόμενη εβδομάδα θα δημοσιοποιήσει ν/σ για τις μεταπτυχιακές σπουδές.